РЕШЕНИЕ НА СЪВЕТА
от 3 юни 2008 година
за отмяна на Решение 2005/694/ЕО относно наличието на прекомерен дефицит в Италия
(2008/560/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 12 от него,
като взе предвид препоръката на Комисията,
като има предвид, че
(1)
С Решение 2005/694/ЕО на Съвета (1), по препоръка на Комисията в съответствие с член 104, параграф 6 от Договора, бе решено, че в Италия съществува прекомерен дефицит. Съветът отбеляза, че дефицитът на консолидирания държавен бюджет е над референтната стойност, макар и близо до нея, от 3 % от БВП през 2003 г. и през 2004 г., докато общият държавен брутен дълг е в размер на около 106-107 % от БВП през двете години, далече над определената от Договора референтна стойност от 60 % от БВП, и през последните години не намалява със задоволителни темпове.
(2)
На 28 юли 2005 г. в съответствие с член 104, параграф 7 от Договора и член 3, параграф 4 от Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (2) Съветът, въз основа на препоръка от Комисията, отправи препоръка към Италия с оглед прекратяване на ситуацията на прекомерен дефицит най-късно до 2007 г. Препоръката бе направена обществено достояние.
(3)
Съгласно член 104, параграф 12 от Договора решението на Съвета за наличието на прекомерен дефицит следва да се отмени, когато по мнението на Съвета прекомерният дефицит в съответната държава-членка е бил коригиран.
(4)
В съответствие с Протокола относно процедурата при прекомерен дефицит, приложен към Договора, Комисията предоставя данните за изпълнението на процедурата. Като част от прилагането на протокола държавите-членки предоставят данни за бюджетните дефицити и дълга, както и за други свързани с тях променливи два пъти годишно, а именно преди 1 април и преди 1 октомври в съответствие с член 4 от Регламент (ЕО) № 3605/93 на Съвета от 22 ноември 1993 г. за прилагане на Протокола относно процедурата при прекомерен дефицит, приложен към Договора за създаване на Европейската общност (3).
(5)
Въз основа на данните, предоставени от Комисията (Евростат) в съответствие с член 8ж, параграф 1 от Регламент (ЕО) № 3605/93, след направената от Италия преди 1 април 2008 г. нотификация, и въз основа на прогнозата на службите на Комисията от пролетта на 2008 г. се налагат следните заключения:
-
дефицитът по консолидирания държавен бюджет, след покачване от 3,5 % от БВП през 2004 г. до 4,2 % от БВП през 2005 г., бе намален на 3,4 % от БВП през 2006 г. и накрая достигна до 1,9 % от БВП през 2007 г., което е под референтната стойност за дефицита от 3 % от БВП. Дефицитът би бил 1,7 % от БВП през 2007 г., ако не се отчиташе ефектът на еднократните мерки върху бюджета. Резултатите са съпоставими с целта от 2,8 % от БВП, определена в актуализираната програма за стабилност от декември 2006 г.,
-
корекцията се дължи на увеличаване на постоянните данъчни приходи за периода 2006-2007 г., които значително надминаха очакванията. Това е резултат преди всичко от по-висока от очакваната ефикасност на приетите мерки и на малко по-високия от очаквания икономически растеж. След влошаване с процентен пункт от БВП през 2005 г. структурното салдо (т.е. салдото, коригирано спрямо фазата на икономическия цикъл, без еднократните и другите временни мерки) се подобри с 1 и 1 процентни пункта от БВП през 2006 г. и 2007 г. съответно,
-
за 2008 г. прогнозите от пролетта на 2008 г. предвиждат увеличаване на дефицита до 2,3 % от БВП, включително еднократни постъпления от продажби на недвижими имоти на стойност 0,1 % от БВП. Очакваното влошаване на бюджетното салдо ще се дължи на увеличаване на съотношението на първичните текущи разходи спрямо БВП и на по-ниски текущи данъци. Това отчасти се компенсира от очаквания спад на капиталовите разходи, който отразява натрупаните значителни еднократни разходи през 2007 г. Въпреки че прогнозата за дефицит от 2,3 % от БВП е само малко над официалната цел за равнището на дефицита от 2,2 % от БВП, определена в актуализираната програма за стабилност от ноември 2007 г., целта бе определена на базата на значително по-високи очаквани резултати за дефицита през 2007 г. в сравнение с действителните резултати. За 2009 г., при положение че политиката остане непроменена, прогнозите от пролетта предвиждат дефицит на стойност от 2,4 % от БВП. Това показва, че дефицитът е сведен под референтната стойност от 3 % от БВП по убедителен и устойчив начин,
-
въпреки това през 2008 г. се очаква влошаване на структурното салдо с повече от процентен пункт от БВП и при положение че политиката остане непроменена, се очаква подобрение с процентен пункт през 2009 г. Това развитие трябва да се разглежда на фона на необходимостта да се напредва към средносрочната цел (СЦ) за бюджетната позиция, която за Италия е един балансиран в структурно отношение бюджет,
-
след като в продължение на десет години намалява, достигайки стойности под 104 % от БВП през 2004 г. (в сравнение с повече от 121 % от БВП през 1994 г.), съотношението на държавния дълг се увеличи с два процентни пункта от БВП през 2005 г. и с още 0,6 процентни пункта през 2006 г., достигайки 106,5 % от БВП. Съотношението на дълга отново падна до 104 % от БВП през 2007 г. Динамиката на съотношението на дълга бе съществено повлияна от една временна увеличаваща дълга финансова операция, т.е. натрупване на ликвидни активи, през 2006 г. и нейното анулиране през 2007 г. Без тази операция съотношението на дълга щеше да остане стабилно през 2006 г., отразявайки подобрението в първичния излишък в съответствие с препоръките на Съвета. Според прогнозата на службите на Комисията от пролетта на 2008 г., при положение че политиката остане непроменена, съотношението на дълга се очаква да намалее до около 102,5 % до 2009 г. Въпреки че съотношението на дълга в Италия остава високо и отчетливо над референтната стойност, може да се смята, че то е намаляло в съответствие с коригирането на прекомерния дефицит през 2007 г.
(6)
По мнението на Съвета, прекомерният дефицит в Италия е бил коригиран и следователно Решение 2005/694/ЕО следва да бъде отменено,
ПРИЕ НАСТОЯЩОТО РЕШЕНИЕ:
Член 1
От направената цялостна оценка следва, че ситуацията на прекомерен дефицит в Италия е коригирана.
Член 2
Решение 2005/694/ЕО се отменя.
Член 3
Адресат на настоящото решение е Италианската република.
Съставено в Люксембург на 3 юни 2008 година.